ตลท.แขวน NP หุ้น POLAR จ่อขึ้น SP หากไม่ตั้งกรรมการให้ครบภายใน3เดือน
ตลท.ขึ้นเครื่องหมาย NP หุ้น POLAR ตั้งแต่วันนี้เป็นต้นไป กรณีไม่สามารถแต่งตั้งกรรมการตรวจสอบให้ครบถ้วนภายในเวลาที่กำหนด จ่อแขวน SP หากยังไม่สามารถแต่งตั้งกรรมการตรวจสอบได้ครบภายใน 3 เดือน 
18 เม.ย. 2560

ผู้สื่อข่าวรายงานว่า ตามที่บริษัท โพลาริส แคปปิตัล จำกัด (มหาชน) หรือ POLAR ได้แจ้งการลาออกของกรรมการตรวจสอบ โดยให้มีผลตั้งแต่วันที่ 17 มกราคม 2560 บัดนี้ครบกำหนด 3 เดือนที่ POLAR ต้องแต่งตั้งกรรมการตรวจสอบให้ครบถ้วนตามข้อกำหนดของตลาดหลักทรัพย์ แต่ POLAR ยังไม่สามารถแต่งตั้งกรรมการตรวจสอบให้ครบถ้วนภายในเวลาดังกล่าวได้
ดังนั้นเพื่อปฏิบัติให้เป็นไปตามแนวทางดำเนินการต่อบริษัทจดทะเบียนที่มีกรรมการตรวจสอบไม่ครบถ้วนตามข้อกำหนดตลาดหลักทรัพย์จึงขึ้นเครื่องหมาย “NP” (Notice Pending) หลักทรัพย์ของ POLAR ดังกล่าวตั้งแต่วันที่ 18 เมษายน 2560 เป็นต้นไป จนกว่า POLAR จะดำเนินการแต่งตั้งกรรมการตรวจสอบได้ครบถ้วน
อนึ่ง หาก POLAR ไม่สามารถแต่งตั้งกรรมการตรวจสอบได้ ตลาดหลักทรัพย์จะดำเนินการ ดังนี้
1.หากขึ้นเครื่องหมาย NP ครบ 3 เดือนแล้ว POLAR ยังไม่สามารถแต่งตั้งกรรมการตรวจสอบได้ครบถ้วนตลาดหลักทรัพย์จะขึ้นเครื่องหมาย SP (suspension) ห้ามการซื้อหรือขายหลักทรัพย์ของ POLAR ตั้งแต่วันที่ 18 กรกฎาคม 2560
2.หากขึ้นเครื่องหมาย SP ครบ 3 เดือนแล้ว POLAR ยังไม่สามารถแต่งตั้งกรรมการตรวจสอบได้ครบถ้วน
ตลาดหลักทรัพย์จะประกาศให้ POLAR เข้าข่ายอาจถูกเพิกถอน และหาก POLAR ยังไม่สามารถดำเนินการได้ตามข้อกำหนดตลาดหลักทรัพย์อาจพิจารณาเพิกถอนหลักทรัพย์ของ POLAR ต่อไป